Beitbrug-grenspos stil ná betogingBeitbrug-grenspos Foto: newzimbabwe.com Die Beitbrug-grenspos was Vrydagmiddag stil ná die gemeenskap in Messina en ŉ paar plaaslike winkeleienaars teen nuwe maatreëls deur die Zimbabwiese regering betoog het. Die Zimbabwiese regering beperk die invoer van goedere van Suid-Afrika. Kol Ronel Otto, woordvoerder van die polisie, het gesê die betoging was vreedsaam. “Dit was ŉ vreedsame betoging. Daar is nie enige bande aan die brand gesteek of eiendom beskadig nie,” het sy gesê. “Die gemeenskap en sake-eienaars is ongelukkig oor die nuwe handelsregulasies. Die polisie het die situasie dopgehou en die betogers het vreedsaam verdaag. Die grenspos is oop.” Die betoging kom ná Mike Bimha, Zimbabwiese minister van handel en nywerheid, glo ŉ nuwe beleid aangekondig het wat die invoer van basiese goedere, hoofsaaklik van Suid-Afrika, beperk. Owerhede het gesê die nuwe maatreëls het ten doel om plaaslike vervaardigers te beskerm wat met stewige kompetisie van ingevoerde goedere moet meeding. Zimbabwiese handelaars steun op ingevoerde goedere van Suid-Afrika, weens ŉ hoë werkloosheidkoers en sukkelende ekonomie in die land. Die goedere wat hierdeur geraak word, sluit haarverlengstukke, grondboontjiebotter, joghurt, deure en vensterrame in. Spesiale permitte word vereis om dié goedere in te voer.